CELEX: 32013D0252(01)
Language: lv
Date: 2013-05-27 00:00:00
Title: 2013/252/ES: Komisijas Īstenošanas lēmums ( 2013. gada 27. maijs ), ar ko nosaka Savienības finansiālo ieguldījumu to izdevumu segšanā, kuri radušies sakarā ar ārkārtas vakcinācijas plāniem pret infekciozo katarālo drudzi Dānijā 2007. un 2008. gadā (izziņots ar dokumenta numuru C(2013) 2865)

31.5.2013   
            
            
               LV
            
            
               Eiropas Savienības Oficiālais Vēstnesis
            
            
               L 145/33
            
         
      KOMISIJAS ĪSTENOŠANAS LĒMUMS
   
   (2013. gada 27. maijs),
   ar ko nosaka Savienības finansiālo ieguldījumu to izdevumu segšanā, kuri radušies sakarā ar ārkārtas vakcinācijas plāniem pret infekciozo katarālo drudzi Dānijā 2007. un 2008. gadā
   (izziņots ar dokumenta numuru C(2013) 2865)
   (Autentisks ir tikai teksts dāņu valodā)
   (2013/252/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 3. panta 3., 4. punktu un 6. punkta otro ievilkumu,
   ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam (2) (turpmāk “Finanšu regula”), un jo īpaši tās 84. pantu,
   tā kā:
   
               (1)
            
            
               Saskaņā ar Finanšu regulas 84. pantu un 94. pantu Komisijas 2012. gada 29. oktobra Deleģētajā regulā (ES) Nr. 1268/2012 par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem (3) (turpmāk “piemērošanas noteikumi”), pirms uzņemties izdevumu saistības no Savienības budžeta, ir jāpieņem finansēšanas lēmums, kurā nosaka būtiskās sastāvdaļas darbībai, kas saistīta ar izdevumiem, un kuru pieņem iestāde vai institūcijas, kam iestāde ir deleģējusi pilnvaras.
            
         
               (2)
            
            
               Lēmumā 2009/470/EK ir noteiktas procedūras, kas reglamentē Savienības finansiālo ieguldījumu īpašos veterināros pasākumos, tostarp ārkārtas pasākumos. Lai pēc iespējas ātrāk palīdzētu izskaust infekciozo katarālo drudzi, Savienībai būtu jāsniedz finansiāls atbalsts dalībvalstīm attaisnoto izdevumu segšanai. Minētā lēmuma 3. panta 6. punkta otrajā ievilkumā ir paredzēti noteikumi par to, cik liela procentuālā daļa jāpiemēro dalībvalstu izmaksām.
            
         
               (3)
            
            
               Komisijas Regula (EK) Nr. 349/2005 (4) paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK. Minētās regulas 3. pantā paredzēti noteikumi par attaisnotajiem izdevumiem, par kuriem Savienība sniedz finansiālu atbalstu.
            
         
               (4)
            
            
               Ar Komisijas Lēmumu 2008/655/EK (5) Savienība Dānijai piešķīra finansiālo ieguldījumu ārkārtas pasākumiem infekciozā katarālā drudža apkarošanai 2007. un 2008. gadā.
            
         
               (5)
            
            
               Dānija 2009. gada 31. martā saskaņā ar Regulas (EK) Nr. 349/2005 7. panta 1. un 2. punktu iesniedza oficiālu atmaksāšanas pieprasījumu. Izmaksu atmaksas pieprasījumu iesniedza paredzamajai revīzijai, kas notika 2010. gada jūlijā. Dānijas iestādes īstenoja ieteikumu 2013. gada sākumā. Komisijas attaisnoto izdevumu aprēķina metode un galīgie secinājumi tika paziņoti Dānijai ar 2013. gada 21. februāra vēstuli. Dānija tai piekrita 2013. gada 22. februārī.
            
         
               (6)
            
            
               Savienības finansiālais ieguldījums jāizmaksā ar nosacījumu, ka plānotie pasākumi ir faktiski īstenoti un attiecīgās iestādes noteiktajā termiņā ir iesniegušas visu vajadzīgo informāciju.
            
         
               (7)
            
            
               Dānijas iestādes ir pilnībā izpildījušas Lēmuma 2009/470/EK 3. panta 4. punktā un Regulas (EK) Nr. 349/2005 7. pantā paredzētos tehniskos un administratīvos pienākumus.
            
         
               (8)
            
            
               Ņemot vērā iepriekš minētos apsvērumus, saskaņā ar Lēmuma 2008/655/EK 3. panta 2. punktu patlaban būtu jānosaka Savienības finansiālā atbalsta kopējā summa, kas paredzēta to attaisnoto izdevumu segšanai, kuri radušies saistībā ar infekciozā katarālā drudža izskaušanu Dānijā 2007. un 2008. gadā.
            
         
               (9)
            
            
               Pirmais maksājums EUR 800 000,00 apmērā jau ir veikts.
            
         
               (10)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Savienības finansiālā ieguldījuma summu, kas paredzēta to izdevumu segšanai, kuri saistīti ar infekciozā katarālā drudža izskaušanu Dānijā 2007. un 2008. gadā, nosaka EUR 3 061 529,48 apmērā. Šis ir finansēšanas lēmums Finanšu regulas 84. panta nozīmē.
   2. pants
   Tā kā Savienības kopējais ieguldījums ir EUR 3 061 529,48, vēl jāizmaksā finansiālais ieguldījums EUR 2 261 529,48 apmērā.
   3. pants
   Šis lēmums ir adresēts Dānijas Karalistei.
   
      Briselē, 2013. gada 27. maijā
      
         
            Komisijas vārdā –
         
            Komisijas loceklis
         
         Tonio BORG
         
      
   
   
      (1)  OV L 155, 18.6.2009., 30. lpp.
   
      (2)  OV L 298, 26.10.2012., 1. lpp.
   
      (3)  OV L 362, 31.12.2012., 1. lpp.
   
      (4)  OV L 55, 1.3.2005., 12. lpp.
   
      (5)  OV L 214, 9.8.2008., 66. lpp.